CELEX: 32011H0719(01)
Language: da
Date: 2011-07-12 00:00:00
Title: Rådets henstilling af 12. juli 2011 om Spaniens nationale reformprogram for 2011 og med Rådets udtalelse om Spaniens opdaterede stabilitetsprogram for 2011-2014

19.7.2011   
            
            
               DA
            
            
               Den Europæiske Unions Tidende
            
            
               C 212/1
            
         RÅDETS HENSTILLING
   af 12. juli 2011
   om Spaniens nationale reformprogram for 2011 og med Rådets udtalelse om Spaniens opdaterede stabilitetsprogram for 2011-2014
   2011/C 212/01
   RÅDET FOR DEN EUROPÆISKE UNION,
   som henviser til traktaten om Den Europæiske Unions funktionsmåde, særlig artikel 121, stk. 2, og artikel 148, stk. 4,
   som henviser til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 5, stk. 3,
   som henviser til henstilling fra Europa-Kommissionen,
   som henviser til konklusionerne fra Det Europæiske Råd,
   som henviser til udtalelse fra Beskæftigelsesudvalget,
   som har hørt Det Økonomiske og Finansielle Udvalg, og
   som tager følgende i betragtning:
   
               (1)
            
            
               Den 26. marts 2010 godkendte Det Europæiske Råd Kommissionens forslag til en ny strategi for vækst og beskæftigelse, Europa 2020, baseret på en øget koordinering af de økonomiske politikker, som vil fokusere på nøgleområder, hvor der skal gøres en særlig indsats for at øge Europas potentiale for bæredygtig vækst og konkurrenceevne.
            
         
               (2)
            
            
               Den 13. juli 2010 vedtog Rådet en henstilling om de overordnede retningslinjer for medlemsstaternes og Unionens økonomiske politikker (2010-2014) og den 21. oktober 2010 en afgørelse om retningslinjer for medlemsstaternes beskæftigelsespolitikker (2), som tilsammen udgør de »integrerede retningslinjer«. Medlemsstaterne blev opfordret til at tage de integrerede retningslinjer i betragtning i deres nationale økonomiske politik og beskæftigelsespolitik.
            
         
               (3)
            
            
               Den 12. januar 2011 vedtog Kommissionen den første årlige vækstundersøgelse, som markerer starten på en ny cyklus med økonomisk styring i EU og det første europæiske halvår med forudgående og integreret politisk samordning, som er forankret i Europa 2020-strategien.
            
         
               (4)
            
            
               Den 25. marts 2011 tilsluttede Det Europæiske Råd sig prioriteterne for finanspolitisk konsolidering og strukturreformer (i overensstemmelse med Rådets konklusioner af 15. februar og 7. marts 2011 og i forlængelse af Kommissionens årlige vækstundersøgelse). Det understregede behovet for at prioritere genopretning af sunde budgetter og finanspolitisk holdbarhed, nedbringelse af ledigheden ved hjælp af arbejdsmarkedsreformer og nye bestræbelser på at øge væksten. Det opfordrede medlemsstaterne til at omsætte disse prioriteter til konkrete foranstaltninger, der skal medtages i deres stabilitets- eller konvergensprogrammer og nationale reformprogrammer.
            
         
               (5)
            
            
               Den 25. marts 2011 opfordrede Det Europæiske Råd tillige de medlemsstater, der deltager i europluspagten, til at fremlægge deres tilsagn i så god tid, at de kan medtages i deres stabilitets- eller konvergensprogrammer og nationale reformprogrammer.
            
         
               (6)
            
            
               Den 29. april 2011 forelagde Spanien sin 2011-opdatering af stabilitetsprogrammet, som dækker perioden 2011-2014, og sit nationale reformprogram for 2011. For at tage hensyn til de indbyrdes sammenhænge mellem de to programmer er de blevet vurderet sammen.
            
         
               (7)
            
            
               Den spanske økonomi blev hårdt ramt af krisen og gennemgik en voldsom tilpasning i 2008-2009. Det reale BNP faldt med 4,3 % mellem begyndelsen af 2008 og slutningen af 2010, og beskæftigelsen faldt med over 10 %. Som følge heraf steg arbejdsløsheden til 20,1 % i slutningen af 2010, hvilket er det højeste tal i EU. De unge (41,6 % arbejdsløshed) og de mindre uddannede arbejdstagere (26,4 % arbejdsløshed) blev særlig hårdt ramt af den spanske recession. Forrentningen af statsgælden steg i forbindelse med ugunstige udviklinger i offentlig gæld i euroområdet, og banksystemet, herunder især sparekasserne, kom under pres samtidig med den bristende boligboble og den store nedgang i byggesektoren. Den igangværende proces med absorbering af de store makroøkonomiske ubalancer, der er opbygget i perioden med højkonjunktur, vil fortsætte nogen tid endnu. Som reaktion på disse udfordringer er den spanske regering gået i gang med en ambitiøs reformdagsorden, der omfatter finanspolitisk konsolidering, reform af den offentlige pension, omstrukturering af sparekasserne samt reformer på arbejds- og produktmarkederne.
            
         
               (8)
            
            
               På baggrund af vurderingen af det opdaterede stabilitetsprogram i henhold til forordning (EF) nr. 1466/97 er Rådet af den opfattelse, at det makroøkonomiske scenario, der ligger til grund for budgetfremskrivningerne i stabilitetsprogrammet, er positivt i 2011 og 2012. Ifølge stabilitetsprogrammet skal budgetunderskuddet bringes ned under referenceværdien på 3 % senest i 2013, i overensstemmelse med Rådets henstillinger fra april 2009, og underskuddet skal reduceres yderligere til 2,1 % af BNP i 2014. Ifølge stabilitetsprogrammet vil den mellemfristede budgetmålsætning, som fortsat er et afbalanceret budget, ikke blive nået i stabilitetsprogramperioden. Denne tilpasningskurs er hensigtsmæssig. Den årlige gennemsnitlige forbedring af den strukturelle saldo er 1,5 % af BNP i gennemsnit for 2010-2013, hvilket er i overensstemmelse med Rådets henstilling, og yderligere 0,3 % af BNP i 2014. Gældskvoten forventes at stige fra 60,1 % af BNP i 2010 til 69,3 % i 2013, hvorefter den forventes at falde en smule i 2014. Konsolideringen er forbundet med nedadgående risici, som hænger sammen med de underliggende makroøkonomiske antagelser og overholdelsen af budgetmålene på regionalt plan. Regionerne tegner sig for en stor andel af de samlede offentlige udgifter, og 9 ud af 17 overskred deres budgetmålsætninger i 2010. Underskuds- og gældskontrolmekanismerne for de regionale regeringer er imidlertid allerede blevet styrket, og den spanske regering har forpligtet sig til at træffe yderligere foranstaltninger, hvis det er nødvendigt for at nå budgetmålene.
            
         
               (9)
            
            
               Opnåelse af den planlagte finanspolitiske konsolidering i 2011 og 2012 kræver en streng anvendelse af de underskuds- og gældskontrolmekanismer, der er indført for de regionale regeringer. Opnåelse af budgetmålene i tilfælde af, at den makroøkonomiske og budgetmæssige udvikling viser sig at være værre end forventet i 2011 og 2012, vil kræve yderligere foranstaltninger, som den spanske regering har forpligtet sig til at træffe. For 2013 identificerer udgiftrevisionsplanen visse foranstaltninger, som kan understøtte budgetmålene. Ifølge Kommissionens seneste vurdering, synes risiciene for så vidt angår de offentlige finansers langsigtede holdbarhed at være høje.
            
         
               (10)
            
            
               Den mellemfristede budgetramme i Spanien har medvirket til at fremme en flerårig finanspolitisk planlægning og har som helhed givet gode resultater. Krisen har imidlertid sat denne ramme på prøve og påvist behovet for yderligere at styrke den finanspolitiske stabilitet og det præventive aspekt af finanspolitikken. Dette vil blive styrket gennem indførelse af en udgiftsregel baseret på en mellemfristet vækst i det nominelle BNP i overensstemmelse med de nye EU-rammer for økonomisk styring. Reglen, som er præsenteret af de spanske myndigheder i stabilitetsprogrammet, vil automatisk forpligte den centrale regering og de lokale regeringer. Regeringen planlægger desuden at opnå konsensus inden for rådet for skatte- og finanspolitik om reglens anvendelse på de selvstyrende regioner.
            
         
               (11)
            
            
               Uden reformer ville den sandsynlige langsigtede virkning af aldringen på Spaniens offentlige budget være større end gennemsnittet i EU. Dette skyldes hovedsagelig den betydelige stigning i pensionsudgifterne som andel af BNP, der forventes i de kommende årtier. På lang sigt vil aldringen resultere i en betydelig stigning i antallet af pensionerede per arbejdstager. Den spanske regerings forslag til en pensionsreform, som er aftalt med arbejdsmarkedets parter, vil bidrage markant til at forbedre den finanspolitiske holdbarhed og øge incitamentet til at deltage i arbejdsmarkedet. Reformen er imidlertid endnu ikke godkendt af Parlamentet og kan stadig blive ændret i mindre omfang.
            
         
               (12)
            
            
               Spanien har taget en række vigtige skridt til at styrke banksystemet, ved at yde offentlig støtte og træffe foranstaltninger til at omstrukturere sparekasserne, forstærke bankernes solvens og forbedre gennemsigtigheden af bankernes balancer. Som et resultat heraf er der i sektoren sket en mærkbar konsolidering, særligt blandt sparekasser, med positive konsekvenser for så vidt angår den gennemsnitlige størrelse af institutionerne, reducering af overskydende kapacitet for så vidt angår filialer og arbejdskraft, styrkelse af balancerne, rekapitalisation og forbedring af effektivitet og rentabilitet. Nylig lovgivning har tacklet de problemer, der er opstået i forbindelse med de lokale myndigheders rolle i sparekassernes ledelse, da de fleste overfører deres aktiver og passiver til kommercielle banker. Den spanske regering har forpligtet sig til at afslutte store dele af omstruktureringsprocessen inden udgangen af september 2011. Dækningen af næste runde af stress-tests vil igen være blandt de højeste i EU.
            
         
               (13)
            
            
               Den igangværende arbejdsmarkedsreform i Spanien må suppleres med en revision af det nuværende ufleksible system for overenskomstforhandlinger. De provinsielle og industrielle aftalers dominans giver kun lidt plads til forhandlinger på virksomhedsniveau. Den automatiske forlængelse af overenskomster, ikke-fornyede kontrakters gyldighed og brugen af bestemmelser om efterfølgende inflationsindeksering bidrager til lønmæssig inerti, hvilket forhindrer den lønfleksibilitet, der er nødvendig for at fremskynde den økonomiske tilpasning og genskabe konkurrenceevnen. Den spanske regering har bedt arbejdsmarkedets parter om at enes om en reform af det kollektive forhandlingssystem i løbet af foråret 2011. I mangel af en aftale, har regeringen den 10. juni godkendt et kongeligt dekret, som er trådt i kraft øjeblikkeligt, men som vil skulle godkendes af parlamentet.
            
         
               (14)
            
            
               På baggrund af en meget høj arbejdsløshed iværksatte Spanien en reform af sit arbejdsmarked med loven af september 2010. Loven tager sigte på at reducere det todelte arbejdsmarked og ungdomsarbejdsløsheden, øge beskæftigelsesmulighederne for sårbare grupper og øge fleksibiliteten på virksomhedsniveau og forbedre effektiviteten af mægling på markedet. I februar 2011 blev der vedtaget en reform af de aktive arbejdsmarkedspolitikker, som også omfattede foranstaltninger til at forstærke beskæftigelseskontorernes rådgivende og vejledende rolle samt deres samordning på nationalt og regionalt plan. På dette tidspunkt er det for tidligt fuldt ud at vurdere, om reformen er tilstrækkelig til at reducere segmenteringen og nedbringe ungdoms- og langtidsarbejdsløsheden, idet en række foranstaltninger endnu ikke er trådt i kraft. Den spanske regeringen har forpligtet sig til at tage yderligere skridt inden oktober 2011.
            
         
               (15)
            
            
               Spanien har oplevet et tab af pris- og omkostningskonkurrenceevne, til trods for relativt gode eksportmarkedsandele, der er blevet forstærket under og efter krisen. Højere lønvækst sammen med lavere produktivitetsvækst i euroområdet og mangel på konkurrence på nogle produktmarkeder bidrog til en vedvarende højere inflation i Spanien. Hvis man kan finde plads til at forbedre effektiviteten på skatteområdet, kan det hjælpe til at fremme konkurrenceevnen, yderligere styrke konkurrenceevnen på produktmarkederne og vedtage en reform af det kollektive forhandlingssystem med henblik på at sikre, at lønvæksten bedre afspejler udviklingerne i produktiviteten på virksomhedsniveau, vil det bidrage til at styrke konkurrenceevnen.
            
         
               (16)
            
            
               Det store antal unge, der forlader skolen tidligt i Spanien (31,2 % i 2009), er særdeles bekymrende, fordi det underminerer størrelsen af den faglærte arbejdsstyrke, påvirker de pågældendes jobudsigter og reducerer den potentielle vækst. Loven om bæredygtig vækst, der blev vedtaget den 15. februar 2011, omfatter foranstaltninger, som tager sigte på at øge kvaliteten og mængden af menneskelig kapital gennem undervisning og erhvervsuddannelse. Effektiviteten af de nye foranstaltninger til at bekæmpe det forhold, at de unge forlader skolen tidligt, og til at forbedre erhvervsuddannelsen er imidlertid usikker, og det kan vise sig vanskeligt at gennemføre foranstaltningerne på alle niveauer inden for den offentlige forvaltning.
            
         
               (17)
            
            
               Spanien har gjort fremskridt med hensyn til at forbedre betingelserne for konkurrence på produkt- og tjenestemarkederne og tackler dermed en af årsagerne til den langsomme produktivitetsvækst. Selv om omsætningen af tjenestedirektivet til lov er godt fremskreden i Spanien, er der behov for en yderligere åbning af de liberale tjenesteydelser. Loven om bæredygtig økonomi indeholder en bred vifte af foranstaltninger, som skal forbedre erhvervsmiljøet, styrke konkurrencen og fremme miljømæssig bæredygtighed. Det kan imidlertid vise sig vanskeligt at gennemføre disse på alle niveauer inden for det offentlige. Helt konkret er der behov for at forhindre overlapning mellem forskellige lag i administrationen, overregulering på flere niveauer og en betydelig heterogen lovgivning på tværs af regioner.
            
         
               (18)
            
            
               Spanien har givet en række tilsagn i europluspagten. På den finanspolitiske side forpligter Spanien sig til at indføre en udgiftsregel, som skal styrke den finanspolitiske stabilitet og dermed bæredygtigheden af de offentlige finanser. For at styrke den finansielle stabilitet forpligtede Spanien sig til inden den 30. september at afslutte omstruktureringsprocessen i den finansielle sektor. I forbindelse med beskæftigelsesforanstaltningerne sættes der fokus på gennemførelse af lovgivning vedrørende aktive arbejdsmarkedspolitikker og bestemmelser om erhvervsuddannelse samt løsning af problemer i forbindelse med uformel beskæftigelse. Foranstaltningerne vedrørende konkurrenceevnen sætter fokus på en reform af det kollektive forhandlingssystem, regulerede erhverv, oprettelse af et rådgivende udvalg vedrørende konkurrenceevne og en reform af konkurslovgivningen. Ovennævnte forpligtelser angår alle pagtens fire områder. De repræsenterer en videreførelse af den igangværende reformdagsorden, idet der tilføjes en fast tidsramme for gennemførelsen af visse reformer, og der sikres fuld gennemførelse af reformer, som allerede er foretaget. Disse forpligtelser er blevet vurderet og taget med i betragtning i henstillingerne.
            
         
               (19)
            
            
               Kommissionen har vurderet stabilitetsprogrammet og det nationale reformprogram, herunder tilsagnene under europluspagten. Den har ikke blot taget hensyn til deres relevans for en holdbar finanspolitik og socioøkonomisk politik i Spanien, men også til, i hvor grad de er i overensstemmelse med EU's regler og retningslinjer, da der er behov for at styrke den samlede økonomiske styring i EU ved at fra EU-niveau ydes bidrag til kommende fremtidige nationale beslutninger. På baggrund heraf mener Kommissionen, at den spanske regering har indført finanspolitiske konsolideringsplaner, som er i overensstemmelse med de krævede målsætninger, men at der fortsat består visse risici i nedadgående retning. Væksten i de offentlige udgifter bør holdes under den mellemfristede BNP-vækst, og der er behov for vedtagelse af pensionsreformen. I forbindelse med de yderligere skridt, der tages i 2011-2012, bør der fokuseres på at sikre stabilitet i det finansielle system (gennem afslutning af omstruktureringen og konsolidering af sparekasserne) og styrke de nationale vækstkilder ved at tackle det nuværende store opsving i arbejdsløsheden, især gennem reformen af de kollektive forhandlinger og en fortsat gennemførelse af de igangværende reformer på arbejdsmarkedet med en nøje overvågning og vurdering af deres effektivitet. Inden for service, handel og erhverv bør der åbnes for større konkurrence, og de administrative byrder for virksomhederne bør reduceres.
            
         
               (20)
            
            
               På baggrund af denne vurdering og under hensyntagen til Rådets henstilling af 2. juni 2010 i medfør af artikel 126, stk. 7, i traktaten om Den Europæiske Unions funktionsmåde har Rådet undersøgt 2011-opdateringen af Spaniens stabilitetsprogram, og Rådets udtalelse (3) afspejles især i henstilling 1) nedenfor. Under hensyntagen til Det Europæiske Råds konklusioner af 25. marts 2011 har Rådet gennemgået Spaniens nationale reformprogram,
            
         HENSTILLER, at Spanien træffer foranstaltninger i perioden 2011-2012 med henblik på at:
   
               1.
            
            
               Gennemføre budgetstrategien i 2011 og 2012 og korrigere det uforholdsmæssigt store underskud i 2013 i overensstemmelse med Rådets henstilling i henhold til proceduren i forbindelse med uforholdsmæssigt store underskud, idet det sikres, at underskudsmålene nås på alle niveauer inden for den offentlige forvaltning, herunder ved en streng anvendelse af de eksisterende underskuds- og gældskontrolmekanismer over for de regionale regeringer; vedtage yderligere foranstaltninger, såfremt den budgetmæssige og økonomiske udvikling ikke bliver som forventet; benytte enhver lejlighed, herunder som følge af bedre økonomiske vilkår, til at fremskynde nedbringelsen af underskuddet; udarbejde konkrete foranstaltninger, som fuldt ud understøtter målene for 2013 og 2014, hvilket bør bringe den høje offentlige gældskvote på nedadgående kurs og sikre tilstrækkeligt fremskridt med den mellemfristede målsætning. Holde væksten i de offentlige udgifter under den mellemfristede BNP-vækstrate ved som planlagt at indføre en bindende udgiftsregel på alle niveauer i den offentlige forvaltning, som planlagt. Yderligere forbedre tilvejebringelse af information vedrørende de regionale og lokale regeringers budgetter og deres gennemførelse.
            
         
               2.
            
            
               Vedtage den foreslåede pensionsreform for som planlagt at udskyde den lovbestemte pensionsalder og øge antallet af arbejdsår i forbindelse med beregningen af pensioner, som planlagt; foretage en regelmæssig revision af pensionsparametrene i overensstemmelse med ændringerne i den forventede levetid, som planlagt, og udarbejde yderligere foranstaltninger for at forbedre livslang læring for ældre arbejdstagere.
            
         
               3.
            
            
               Overvåge den igangværende omstrukturering af den finansielle sektor tæt, især for så vidt angår sparekasser, med henblik på at færdiggøre denne senest den 30. september 2011, som planlagt.
            
         
               4.
            
            
               Foretage en undersøgelse af mulighederne for at forbedre effektiviteten i skattesystemet for eksempel ved forskubning fra arbejde mod forbrugs- og miljøskatter, samtidig med at de finanspolitiske konsolideringsplaner sikres.
            
         
               5.
            
            
               Færdiggøre vedtagelsen og forsætte med gennemførelsen af, efter i overensstemmelse med national praksis at have hørt arbejdsmarkedets parter, en reform af processen for overenskomstforhandlinger og pristalsreguleringssystemet for at sikre, at lønvæksten bedre afspejler udviklingen i produktiviteten samt de lokale forhold og forholdene i virksomhederne og give virksomheder tilstrækkelig fleksibilitet til at internt at tilpasse arbejdsforholdene til ændringer i det økonomiske miljø.
            
         
               6.
            
            
               Foretage en vurdering inden udgangen af 2011 af virkningerne af arbejdsmarkedsreformerne fra september 2010 og af reformen af de aktive arbejdsmarkedspolitikker fra februar 2011, om nødvendigt ledsaget af forslag til yderligere reformer med henblik på at reducere segmenteringen på arbejdsmarkedet og for at forbedre beskæftigelsesmulighederne for unge mennesker; sikre en nøje overvågning af effektiviteten af de foranstaltninger, der er angivet i det nationale reformprogram, for at reducere antallet af unge, der forlader skolen tidligt, herunder gennem forebyggende politikker, og lette overgangen til erhvervsuddannelse.
            
         
               7.
            
            
               Åbne de liberale erhverv yderligere, og vedtage den planlagte lovgivning med det formål at ændre de lovgivningsmæssige rammer og fjerne de nuværende begrænsninger for konkurrence, effektivitet og innovation; gennemføre loven om bæredygtig økonomi på alle niveauer inden for den offentlige forvaltning, især foranstaltninger med det formål at forbedre erhvervsmiljøet og styrke konkurrencen på produkt- og tjenestemarkederne; og forbedre samordningen mellem regionale og nationale forvaltninger for at reducere de administrative byrder for virksomhederne.
            
         
      Udfærdiget i Bruxelles, den 12. juli 2011.
      
         
            På Rådets vegne
         
         J. VINCENT-ROSTOWSKI
         
            Formand
         
      
   
   
      (1)  EFT L 209 af 2.8.1997, s. 1.
   
      (2)  Opretholdt for 2011 ved Rådets afgørelse 2011/308/EU af 19. maj 2011 om retningslinjer for medlemsstaternes beskæftigelsespolitikker (EUT L 138 af 26.5.2011, s. 56).
   
      (3)  Jf. artikel 5, stk. 3, i forordning (EF) nr. 1466/97.